Izvor: N1

Iako je, umesto planiranih 130 miliona, potrošila čak 350 miliona evra, a nezvanično se pominje i pola milijarde, država nije napravila u Rudarsko-topioničarskom basenu (RTB) Bor novu topionicu, koja ne zagađuje vazduh, nego je rekonstruisala staru, piše Danas.

Država je dala garancije i pare da se napravi nova topionica. Formalno, građanima je predstavljeno da se gradi nova, ali retko je ko znao da je, zapravo bila reč o rekonstrukciji stare, rekao je za Danas profesor Tehničkog fakulteta koji se bavi ekološkim temama.

Rečeno je i da nova topionica rešava aerozagađenje u Boru do proizvodnje od 80.000 tona bakra. Kinezi su tek dostigli 60.000 i ta rekonstrukcija je trebalo da "proguta" tu proizvodnju, da obezbedi čist vazduh iznad grada, ukazao je on.



Građanima Bora još niko nije zvanično odgovorio zbog čega i dalje dišu sve zagađeniji vazduh, kada je u martu 2015. godine država garantovala da će puštanjem topionice u rad taj problem biti eliminisan, a pominjalo se da će novi pogoni eliminisati 98 odsto svih štetnih čestica.



Kada su Kinezi preuzeli upravljanje i povećali proizvodnju, svi nedostaci borske investicije počeli su da izlaze "kroz dimnjak", konstatuje Danas.

Iako su i od građana, i od kineskih partnera praktično sakrivene tehničke mogućnosti rekonstruisane topionice, u Ziđinu su uzdržani i za Danas navode da je uživanje u čistom i svežem prirodnom okruženju pravo koje bi svaki građanin trebalo da ima.

Ističu da je briga o ekologiji "sistematski i kontinuirani proces, a da su, nažalost, problemi zaštite životne sredine bili ignorisani preko stotinu godina".

Iz kineske kompanije obećavaju da će postaviti haubu za odvod dimnih gasova, izgraditi postrojenje za odsumporavanje i izvršiti tehničku nadogradnju topionice.